
PËR LEJIMIN E PËRDORIMIT TË PJESSHËM TË TË ARDHURAVE TË REALIZUARA NGA DREJTORIA E PËRGJITHSHME E METROLOGJISË GJATË SHËRBIMEVE METROLOGJIKE, PËR ZHVILLIMIN, MIRËMBAJTJEN DHE NJOHJEN NDËRKOMBËTARE TË ETALONEVE KOMBËTARE TË MATJEVE

Në mbështetje të nenit 100 të Kushtetutës, të ligjit nr. 9936, datë 26.6.2008 “Për menaxhimin e sistemit buxhetor në Republikën e Shqipërisë” dhe të ligjit nr. 9875, datë 14.2.2008 “Për metrologjinë”, me propozimin e Zëvendëskryeministrit dhe Ministër i Ekonomisë, Tregtisë dhe Energjetikës, Këshilli i Ministrave 

Vendosi:

1. Lejimin e Drejtorisë së Përgjithshme të Metrologjisë të përdorë deri në 10 000 000 (dhjetë milionë) lekë, nga të ardhurat që siguron nga shërbimet metrologjike, për çdo vit buxhetor. 
2. Këto të ardhura të përdoren për zhvillimin, mirëmbajtjen dhe njohjen ndërkombëtare të etaloneve shqiptare të matjeve, sipas përcaktimeve në udhëzimin e përbashkët të Ministrit të Financave dhe të Ministrit të Ekonomisë, Tregtisë dhe Energjetikës. 
3. Ngarkohen Ministria e Financave dhe Ministria e Ekonomisë, Tregtisë dhe Energjetikës për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

